Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 1 Pv 452/11/6601	Banská Bystrica, 2.10.2012
EEČ : 2-45-193-2012

U Z N E S E N I E

Trestná vec:	obvinený XXXXX  
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX 77, 
a
poškodenými:
1.	XXXXX
	dátum narodenia: XXXXX
2.	XXXXX
	dátum narodenia: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 130,00 € 
b.	Peňažná suma určená na všeobecne prospešné účely: 130,00 € 
c.	Konkrétny adresát peňažnej sumy určenej na všeobecne prospešné účely: Športový klub Talentovaná mládež Banská Bystrica, Sládkovičova 45, IČO: 42 192 706,  
d.	Suma odovzdaná štátu na peňažnú pomoc obetiam trestnej činnosti: 130,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX 77, 
realizované policajtom Obv.odd. PZ Banská Bystrica - Východ pod spisovou značkou ORP-1763/OV-BB-2011.
28. augusta 2011 v čase okolo 00.20 h v obci Turecká, okres Banská Bystrica, pred pohostinstvom "Mako" pristúpil s doposiaľ nestotožnenou osobou k XXXXX, nar. XXXXX a tohto fyzicky napadli tak, že ho obaja udierali rukami prevažne do oblasti tváre, na čo k nim následne pristúpil na obranu XXXXX, nar. XXXXX, ktorý obvineného chytil okolo pásu a spolu s ním spadol na zem, pričom ho obvinený na zemi premohol a udieral ho rukami do oblasti hlavy, krátko na to obvinený vstal a s doposiaľ nestotožnenou osobou XXXXX kopali do rôznych častí tela, následne sa obvinený presunul pred druhú časť pohostinstva a po slovnom konflikte s XXXXX, nar. 04.05.1984 ho udrel do oblasti tváre, následkom čoho spadol na zem, na temeno hlavy, čím spôsobil XXXXX, nar. XXXXX, poranenie vrchnej pery, XXXXX, nar. 04. 05. 1984, tržnú ranu pod spodnou perou v oblasti spodnej sánky a XXXXX, nar. XXXXX, zlomeninu nosa pravej nosovej kosti bez posunu s dobou liečenia do 6 dní.
Odôvodnenie: 

Uznesením povereného príslušníka OOPZ Banská Bystrica - východ ČVS: ORP-1763/OV-BB-2011 z  28. 08.2011 bolo podľa § 206 odsek 1 Trestného poriadku vznesené obvinenie XXXXX pre prečin výtržníctva podľa § 364 ods. 1 písm. a)Tr. zák., ktorého sa dopustil na tom skutkovom základe ako je uvedené vo výrokovej časti uznesenia.

Dňa 06. 06. 2012 bol Okresnej prokuratúre v Banskej Bystrici v uvedenej trestnej veci obvineného  doručený návrh povereného príslušníka na podanie obžaloby. 

 V zmysle ust. § 3 ods. 2 zák. č. 550/2003 Z.z. o probačných a mediačných úradníkoch bol  21. 06. 2012  dozorujúcou prokurátorkou udelený súhlas na vykonanie mediácie a spisový materiál bol s príslušným pokynom zaslaný mediačnej a probačnej úradníčke na Okresný súd v Banskej Bystrici.

Vykonaným dokazovaním v prípravnom konaní bolo preukázané, že obvinený svojím konaním naplnil všetky zákonné znaky skutkovej podstaty prečinu výtržníctva podľa § 364 ods. 1 písm. a) Tr. zák. 

Obvinený v rámci prípravného konania vyhlásil, že skutok, ktorý mu je kladený za vinu spáchal. Toto vyhlásenie urobil slobodne, vážne, zrozumiteľne a určito. Konanie oľutoval. Poškodený XXXXX si v rámci prípravného konana uplatnil nárok na náhradu škody vo výške 308,-€. Poškodený XXXXX si v rámci prípravného konania neuplatňoval majetkovú ujmu a poškodený XXXXX sa nepripojil k trestnému tíhaniu a nežiadal nárok na náhradu škody. 

Dňa 13. 07. 2012 bola mediačnou úradníčkou tunajšieho okresného súdu predložená správa o výsledku mediácie. Obvinený v  rámci mediácie vyhlásil, že spáchal skutok, pre ktorý je stíhaný a svoje konanie úprimne oľutoval. Zároveň vyhlásil, že má záujem vyriešiť predmetnú trestnú vec uzatvorením zmieru. Poškodení sa v priebehu mediácie vyjadrili, že s uzavretím zmieru súhlasia.
Obvinený  12. 07. 2012 poškodenému XXXXX uhradil požadovanú škodu - bolestné podľa bodového ohodnotenia zranení vo výške 308,-€. Zároveň sa poškodenému XXXXX ako aj XXXXX  ospravedlnil a oľutoval svoje konanie. 
 
Dňa 12. 07. 2012 sa obvinený dostavil na Okresnú prokuratúru v Banskej Bystrici a tu zložil hotovosť vo výške 260,- € priamo do pokladne určenú na všeobecne prospešné účely, ktorá suma nie je zrejme neprimeraná závažnosti spáchaného prečinu. 

Z uvedenej sumy, ktorú do pokladne zložil obvinený,  je 50% vo výške 130,- € poukázaných na peňažnú pomoc obetiam trestnej činnosti a zvyšných 50% vo výške 130,- € konkrétnemu adresátovi určenému obvineným - Športový klub Talentovaná mládež, Sládkkovičova 45,  Banská Bystrica IČO: 42 192 706, číslo účtu: 2924848422/1100, vedený v Tatra banke, a.s. pobočka Banská Bystrica.

Dňa 12. 07. 2012 bol pred mediačnou úradníčkou tunajšieho Okresného súdu v Banskej Bystrici uzatvorený zmier medzi obvineným a poškodenými.
 
 Podľa § 220 ods. 1 Trestného  poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
nahradil škodu, pokiaľ bola trestným činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a 
zloží na účet súdu a v prípravnom konaní na účet prokuratúry peňažnú sumu, určenú konkrétnemu adresátovi na všeobecne prospešné účely, a táto suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 224 odsek 1 Trestného poriadku  peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotnícke, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona.
	Podľa § 224 odsek 2 Trestného poriadku, z peňažnej sumy určenej na všeobecne prospešné účely musí obvinený určiť aspoň 50% štátu na peňažnú pomoc poškodeným podľa osobitného zákona.

Vzhľadom na skutočnosť, že za prečin výtržníctva podľa § 364 ods. 1 písm. a) Tr. zák.  je ustanovený trest odňatia slobody, ktorého horná hranica neprevyšuje 5 rokov, obvinený vyhlásil, že spáchal skutok, za ktorý mu  bolo vznesené obvinenie a zložil na účet prokuratúry vyššie uvedenú peňažnú sumu a tiež vzhľadom na povahu a závažnosť spáchaného činu, na osobu obvineného a jeho osobné a majetkové pomery - možno konštatovať, že boli splnené všetky zákonné podmienky § 220 odsek 1 Trestného poriadku.
 
	Vzhľadom na vyššie uvedené som rozhodla tak, ako je uvedené vo výrokovej časti tohto rozhodnutia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavlina Zlochová
prokurátorka